בוב הולדן

רוברט לי הולדן הבן (באנגלית: .Robert Lee Holden Jr; ) הוא פוליטיקאי אמריקאי שכיהן כמושל ה־53 של מדינת מיזורי בשנים 2001–2005. הולדן, חבר המפלגה הדמוקרטית, כיהן לפני כן כגזבר מדינת מיזורי בשנים 1993–2001 וכחבר בית הנבחרים של מיזורי מטעם מחוז הבחירה ה־136 בשנים 1983–1989. לאחר פרישתו מהחיים הפוליטיים הצטרף לסגל אוניברסיטת ובסטר, שם ייסד את "פורום הולדן למדיניות ציבורית".

 ראשית חייו 
אף על פי שנולד בקנזס סיטי שבמיזורי ב־24 באוגוסט 1949, הולדן גדל בחווה חקלאית סמוך לעיירה בירץ' טרי. הוא למד בבית ספר חד־כיתתי, ובבגרותו השלים לימודי תואר ראשון במדע המדינה באוניברסיטת המדינה של מיזורי (שנקראה אז "אוניברסיטת דרום־מערב מיזורי"), שם היה חבר באחווה אלפא פי אוגמה. בנוסף הוא למד בבית הספר לממשל באוניברסיטת הרווארד, שם לקח קורסים ייעודיים למנהלים במגזר הציבורי. הולדן פגש את רעייתו לעתיד, לורי האוזר, במהלך מסע הבחירות הראשון שלו לאספה הכללית של מיזורי ולשניים נולדו שני בנים: רוברט וג'ון. אחיו, קלווין ריי הולדן, מכהן כשופט בבית המשפט המחוזי של מחוז גרין.

 תחילת דרכו הפוליטית 
בשנים 1975–1981 עבד הולדן במשרדו של גזבר המדינה ג'ים ספיינהאואר, ולקח חלק גם במסע הבחירות של ספיינהאואר למשרת מושל מיזורי בשנת 1980. בין השנים 1983 ל־1989 כיהן הולדן כחבר בית הנבחרים של מיזורי מטעם מחוז הבחירה ה-136, ובמהלך כהונתו מונה ליושב ראש ועדת ההקצבות של בית הנבחרים המדינתי.

בינואר 1988 הכריז על התמודדותו למשרת גזבר מדינת מיזורי מול הגזבר הרפובליקני המכהן ונדל ביילי. המרוץ נחשב לאחת ההתמודדויות הבודדות שהיו עשויות להיות תחרותיות עבור הדמוקרטים באותה שנה, כאשר ביילי נחשב לרפובליקני הפגיע ביותר באותה מערכת בחירות. הולדן הפסיד בפער של למעלה מ־40 אלף קולות במרוץ צמוד. לאחר ההפסד עבד כראש הסגל של חבר בית הנבחרים של ארצות הברית דיק גפהארדט.

בנובמבר 1992 התמודד בשנית על תפקיד הגזבר, והפעם זכה. הולדן כיהן בתפקיד זה בשנים 1993–2001.

 מושל מיזורי 
 בחירות 2000 
בבחירות 2000 רווחה במיזורי סברה לפי יתמודד הולדן בבחירות מקדימות מתוחות מול סגן מושל מיזורי רוג'ר וילסון. עם זאת, במרץ 1998 הודיע וילסון כי לא יתמודד, בעיקר בשל רצונו לבלות יותר זמן עם משפחתו, אך גם עקב קשיים בגיוס תרומות מול הולדן. הולדן זכה במועמדות המפלגה הדמוקרטית והתמודד בבחירות הכלליות מול חבר הקונגרס הרפובליקני ג'ים טאלנט. במהלך מסע הבחירות תקף טאלנט את הולדן כ"מועמד הממסד", בעוד הולדן השווה את טאלנט ליושב ראש בית הנבחרים של ארצות הברית לשעבר ניוט גינגריץ' בהתייחס להצעות המדיניות שלו, ואמר: 

בראשית מסע הבחירות סבל הולדן מהיכרות נמוכה של הציבור אותו, אך עד לסוף אוקטובר החל להוביל על טאלנט באחוזים אחדים בסקרי דעת הקהל. ביום הבחירות, ב־7 בנובמבר, הוביל טאלנט בשלבים המוקדמים של ספירת הקולות. ברם, כאשר בסביבות חצות החלו להתבהר תוצאות הבחירות בסנט לואיס, נטל הולדן את ההובלה במרוץ. בשעה 2:35 בלילה ב־8 בנובמבר הכריזה סוכנות הידיעות AP על ניצחונו של הולדן, וטאלנט הודה בתבוסה זמן קצר לאחר מכן. ניצחונו של הולדן היה היווה את המרוץ הצמוד ביותר למושל מיזורי מאז 1976, והראשון מאז 1924 שבו אף מועמד לא קיבל רוב מוחלט של הקולות.

 כהונתו 
ממוזער|דיוקן של הולדן מכהונתו כגזבר המדינה|275x275 פיקסלים
הולדן הושבע לתפקיד המושל בינואר 2001. טקס ההשבעה שלו היה המפואר והיקר ביותר בתולדות מיזורי ונאמד בכמיליון דולר אמריקאי – מתוכם 125 אלף דולר מומנו מתקציב המדינה. חודשים אחר כך עדיין נותר חוב בן 417 אלף דולר. אף על פי שסכום המימון הציבורי להשבעתו של הולדן היה דומה לזה שקיבלו שני קודמיו, התפתחה תחושה ציבורית שהטקס היה ראוותני מדי — מה שהיה נדבך מרכזי בביקורת על ממשלו.

זמן קצר לאחר השבעתו ניצב הולדן בפני אתגר פוליטי משמעותי מצד האספה הכללית של מיזורי. בבחירות מיוחדות שהתקיימו שבועות אחדים לאחר כניסתו לתפקיד, זכו הרפובליקנים בשליטה על הסנאט של מיזורי – ובכך הפך הולדן למושל הראשון מאז פיל דונלי שנדרש להתמודד עם בית מחוקקים מפוצל. אף על פי כן, הצליח הולדן לרשום הישגים חקיקתיים מסוימים. מאוחר יותר באותה שנה, כאשר כינס מושב חירום, העביר בית המחוקקים חוק חדש שסיפק הטבה במכירת תרופות לקשישים. עם זאת, היחסים עם האספה הכללית הלכו והידרדרו. בשלב מסוים, שלושה וטואים שהטיל הולדן בוטלו באותה שנה – מספר זהה לכל הווטואים שבוטלו במיזורי מאז מלחמת האזרחים האמריקנית.

על אף שתמך בזכות לשאת נשק, הטיל הולדן וטו על חוק שנועד לאפשר נשיאת נשק מוסתר, בשל חששו מהשלכות שליליות של החוק על בעלי נשק במדינה ומתוצאות משאל עם בנושא שנערך ב־1999. הווטו שלו לא האריך ימים – גם בית הנבחרים וגם הסנאט של מיזורי ביטלו אותו, והחוק נכנס לתוקף בשנת 2003. מחוקקים רפובליקנים שונים שהתנגדו להצעה בניסוחה הראשוני, בהם מייקל גיבונס מקירקווד, שינו את עמדתם בהצבעה על ביטול הווטו.

האתגר הגדול ביותר של הולדן היה הכלכלה והתקציב. במהלך כהונתו נאלץ לבצע קיצוצים נרחבים בתקציב המדינה, ובכללם בקיצוץ במדיקייד, בתקציב החינוך ובמגזר הציבורי. הקשיים הוחרפו עקב איבוד כ־77 אלף משרות בתעשיות מפתח על רקע מיתון כלכלי לאומי. הולדן תמך בהגדלת ההשקעה בחינוך היסודי והתיכוני, אך התקשה בגיוס מקורות מימון. כשכינס מחדש את האספה הכללית לאחר שהתפזר המושב השנתי שלה, במטרה לגייס תקציב נוסף לחינוך באמצעות העלאת המיסוי על קזינואים, נדחתה יוזמתו. ניסיונות נוספים להעלות מיסים לטובת תוכניות ממשלתיות שונות נתקלו בסירוב מצד הרוב הרפובליקני באספה הכללית.

במהלך כהונתו היה הולדן חבר באגודת המושלים הלאומית. הוא נבחר ליושב ראש ועידת מושלי המערב התיכון – גוף שהוביל מאמצים לשיקום הכלכלה האזורית באמצעות השקעה בחינוך ומחקר – וכיהן כיו"ר קואליציית האתנול של המושלים, וייצג את עמיתיו בצוות הממשלתי לרפורמה במדיקייד.

 בחירות 2004 
במרץ 2003 הודיע הולדן על כוונתו להתמודד בבחירות 2004 לכהונה שנייה כמושל. בבחירות המקדימות של המפלגה הדמוקרטית התמודד מול מבקרת המדינה קלייר מקסקיל, שזכתה לתמיכתם של בכירים במפלגה ובהם המושל לשעבר רוג'ר וילסון. מסע הבחירות של מקסקיל נסמך על חוסר שביעות רצון נרחב מהולדן — תסכול שהוביל גם דמוקרטים מסוימים לכנותו בכינוי המעליב "OTB" (ראשי תיבות של "One Term Bob" – "בוב כהונה אחת"). למרות זאת, הולדן שמר על תמיכה מסוימת בממסד הפוליטי של המדינה, וזכה לגיבוי מצד מנהיג המיעוט בבית הנבחרים של ארצות הברית דיק גפהארדט והסנאטור לשעבר תומאס איגלטון. אך עם הירידה המתמשכת בשיעורי התמיכה בו במהלך המחצית השנייה של כהונתו, גברה הובלתה של מקסקיל והיא הביסה את הולדן בבחירות המקדימות. בכך הפך הולדן למושל המכהן הראשון בתולדות מיזורי שמפסיד בבחירות מקדימות לכהונה שנייה, ולראשון שמובס בבחירות מקדימות בארצות הברית מאז 1994.

בבחירות הכלליות שהתקיימו ב־2 בנובמבר הפסידה מקסקיל למזכיר המדינה הרפובליקני מאט בלאנט. כהונתו של הולדן הסתיימה ב־10 בינואר 2005.

 לאחר חייו הפוליטיים 
לאחר שעזב את החיים הציבוריים, החל הולדן ללמד מדע המדינה באוניברסיטת ובסטר שבמיזורי. בשנת 2016 מונה לחבר במועצת המנהלים של סניף מיזורי ב-NAACP. במהלך הבחירות המקדימות לנשיאות ארצות הברית במפלגה הדמוקרטית 2020 הביע את תמיכתו בסגן נשיא ארצות הברית לשעבר ג'ו ביידן.

 קישורים חיצוניים 

 בוב הולדן, באתר אגודת המושלים הלאומית 

 הערות שוליים 

קטגוריה:אמריקאים ילידי מיזורי
קטגוריה:קנזס סיטי (מיזורי): אישים
קטגוריה:בוגרי אוניברסיטת המדינה של מיזורי
קטגוריה:חברי האספה הכללית של מיזורי
קטגוריה:ראשי סגל בארצות הברית
קטגוריה:מזכירי אוצר במדינות ארצות הברית
קטגוריה:מושלי מיזורי
קטגוריה:מושלי מדינות ארצות הברית מהמפלגה הדמוקרטית
קטגוריה:סגל אוניברסיטאות ומכללות בארצות הברית
קטגוריה:אמריקאים שנולדו ב-1949